Приче Соломонове.
22.
Боље је изабрати име него богатство големо и благонаклоност је боља од сребра и злата. 
И богаташ и сиромах се срећу, јер све их је Господ саздао. 
Обазрив човек примети невољу, па се скрије, а лаковерни иду даље и буду кажњени. 
Обиље, част и живот су награда за понизност и богобојазност. 
Замке су и трње на стази подлаца а од њих је подалеко онај који чува душу своју. 
Васпитај дете за пут којим му ваља ићи па и када остари од њега се одмакнути неће. 
Богати влада сиромасима, а ко зајми служи зајмодавцу. 
Ко неправду сеје невољу ће жети, сломиће се шиба гнева његовога. 
Благословен биће дарежљиви, јер даје сиромаху парче свога хлеба. 
Отераш ли подругљивца, свађа престаће, парничење и срамота нестаће. 
Ко воли чисто срце и милост му је на уснама има цара за пријатеља. 
Очи Господње чувају знање, он обара речи оних што неправду чине. 
Ленштина говори: „Лав је на улици! Заклаће ме насред трга!“ 
Јама дубока уста су блуднице, у њу пашће онај на кога је Господ срдит. 
Дечије је срце свезано безумљем које шиба опомене надалеко од њега уклања. 
И ко тлачи сиромаха да за себе згрне и ко даје богатоме, сигурно им следи немаштина. 
Приклони ухо, послушај речи мудрих људи и срце приклони мом знању. 
Јер ће ти бити задовољство да их држиш у себи, да буду спремне на уснама твојим. 
А да ти у Господу поуздање буде, ја ти их данас објављујем, баш теби. 
Нисам ли их за тебе записао тридесет мудрих прича кроз савете и знање; 
да те упознам с истинитошћу поузданих речи, како би узвратио поузданим речима онима који те шаљу? 
Не отимај сиромаху јер је сиромах, не сатири убогога на судским вратима. 
Јер Господ ће бранити његов случај и отеће душу онима што њима отимају. 
Не дружи се с разјареним, не иди са бесним човеком; 
јер ћеш навикнути на путеве његове и себе ћеш уплести у замку. 
Не буди од оних који руку дају и од оних који јамче за дугове. 
Ако немаш довољно да платиш, зашто да ти неко узме и постељу испод тебе? 
Не помичи древни међаш што су твоји преци поставили. 
Да ли си видео човека вештог у свом послу? Пред царевима ће он стајати, а неће стајати пред безначајним. 
